A férfi meg is indokolta a Blikknek: olcsóbb, ha megbüntetik, mintha az autót kell kitakarítania.

Kipattant bérelt autójából egy férfi a budapesti József körút közepén, ahol a dugóban araszolt vasárnap, majd rávizelt a motorháztetőre. Azután, mintha mi sem történt volna, visszaült a járműbe, és továbbhajtott.

Az emberek csak bámultak egymásra, de senki nem szólt neki. Szürreális volt az egész,

– mesélte a történetet a Blikknek az egyik olvasója.

A lapnak sikerült megszólaltatnia a férfit is:

A szükség az szükség, nem sz.rtam, csak pisiltem. Nem látták a péniszem, alaposan eltakartam. Ezért hívott, nem?

– mondta azonnal, amikor felhívta az újságíró.

Nem volt üveg nálam, a bérautót pedig nem rondíthattam össze. A kocsi kitakarítása 10-15 ezer forint lenne, ha pedig megbüntetnének, 5 ezer. Mérlegeltem,

– magyarázta a tettét. Hozzátette, elismeri, hogy hibázott, és fogadkozott, többet nem csinál ilyet.

Az autót bérbeadó cég a Blikknek azt mondta: emberileg és a cég hírneve miatt is elhatárolódnak az ilyen viselkedéstől. Az autót visszakérik, és természetesen le is mossák.

A Budapesti Rendőr-főkapitányság közölte: noha feljelentés nem érkezett hozzájuk, a Blikk fotója alapján szabálysértési eljárást indítottak.